Kok dagvaar polisievrou oor vermeende rassevoorvalArgieffoto ŉ Kok van die Suid-Afrikaanse Vloot daag ŉ polisiebeampte van Kaapstad in die gelykheidshof ná ŉ vermeende rasse-onderonsie, het The Times Woensdag berig. Phila Mnyanda, die kok, voer aan sers. Zelda Bussey, wat hom in 2011 in hegtenis geneem het vir beweerde dronkbestuur, het hom tydens die voorval ŉ k-woord genoem. Hy beweer sy het hom ook beseer toe sy hom agterin die polisievangwa gedruk het om hom na die streeksgeneesheer vir bloedtoetse te neem. “Bussey het vir haar kollegas gesê, ‘Die k**** dink hy is slim. Ek sal hom uitsort’,” het Mnyanda in hofdokumente aangevoer. “Ek is ook beseer weens roekelose bestuur van die polisievoertuig terwyl ek agterin vervoer is.” Mnyanda dagvaar Bussey vir ŉ onbekende hoeveelheid kontant en eis ŉ verskoning. Bussey het versoek dat die saak uit die hof gegooi word, maar haar aansoek is van die hand gewys. Die saak is tot 11 Augustus uitgestel. – SAPA